टामुलपुर , जुलाइ 12 : बाक्सा जिल्लानि भरत - भुटान सिमायाव थानाय गुवाबारिआव हाग्रानि मैदेरा सासे सुबुंनि जिउ खहा खालामनायाव ओनसोलाव गिख्रंथाव लाबोदों । जिउ गोमानांनाय सुबुंखौ नाग्रिजुलि पुलिस आउट पस्टनि सिङाव थानाय गुवारि गामिनि लकस्मिनदार बर्मन ( 54 ) होन्ना सिनायथि मोनो । गामिनि सुबुंफोरनि बादिब्ला , गोबांथार मैदेरनि हान्जया आदार नागिरनानै गुवाबारि गामिआव हाबनानै दावराव दावसि खालामहैदोंमोन । मानसिफोरा जिउ रैखा खालामनो न'गारनानै मोजां जायगाथिं खारो आरो माखासेआ मैदेरखौ होखारनो थाखाय नाजायो नाथाय मोसे लादेन मुंनि मैदेरा गामिनि सुबुंफोरखौ आख्रमन खालामो । माखासे सुबुंफोरा खारनानै बारयो नाथाय लकस्मिनदार बर्मना हायाव गोग्लैनानै थालाङो आरो हाग्रानि मैदेरा जायगायावनो जिउ फोजोबो । बुधबारानि फुंआव नाग्रिजुलि पुलिस आउट पस्टनि बिबानगिरि निकिल सिंहाया गावनि हान्जाखौ लानानै जाथाय जानाय जायगायाव सहैयो आरो गोथै देहाखौ पस्ट मरतेमनि थाखाय दैथायहरो । फारसेथिं गुबुन मैदेरनि हान्जाया आरांगाजुलि गामिआव हावनानै ललित सुट्रधर आरो रेनु सुट्रधरनि न'फोरखौ सिफायनानै न'सिङाव दोन्नाय माइ - माइरं जानानै थाङो । 
हाग्रानि मैदेरा सासे सुबुंनि जिउ खहा खालामदों